**Eger, március 19.**

**Tisztelt gróf Széchenyi István!**

 Nyílt levelünkkel azért fordulunk Önhöz, mert nem értünk egyet azzal, hogy Ön ezt a nagyszerű drámát lázítónak, sőt mi több, veszedelmesnek tartja. 21. századi fiatalként úgy gondoljuk, ez a múltban játszódó történet formálja a mi gondolkodásunkat is. Legfőképpen történelmi szempontból ismerhetjük meg a múltat és az akkori szokásokat, történéseket. Fontos, mert láthatjuk, mennyi mindenben változott a világ, és ez hogy hat a jelenre. Bennünket nem az foglalkoztat, hogy Bánk 1213-ban nádor vagy bán volt-e, hanem, hogy a magyarok nagyjai akkoriban milyen rangokat viseltek, valamint ezek a címek milyen felelősséggel jártak. A tragédiának azért is fontos a témája, mert ismerteti velünk, hogy egy király uralkodásának idején, hogyan engedelmeskedett a társadalom. Sajnos a mai modern kor embere már közel sem olyan áldozatkész, pontosan ezért gondoljuk, hogy Katona József művének szereplői a mai fiataloknak példát mutatnak, hogy a hazát tisztelni és becsülni kell. A műben is az mutatkozik meg, hogy a főszereplő képes lenne a haza nyugalmát előbbre helyezni, mint a szerelmét és gyermekét. A királyné, Gertrudis személye is megtalálható a mai generációban, mert sok külföldi ember van, aki alábecsüli a magyarokat és a magyarok teljesítményét. De pont a Gertrudisok azok, akik arra sarkallnak, hogy újra és újra megmutassuk, hogy mennyi mindenben vagyunk ügyesek, mi magyarok. Ezek a tanulságos elemek kihathatnak a saját életünkre is, mivel Bánk elsődleges gondolata, hogy az erőszak nem megoldás a problémákra.

 A mű olvasása közben rádöbbenhetünk, hogy a törvények miként változtak az évek alatt. Ami régen erkölcsileg felülbírálható volt, az a mai világban már büntetendő. Véleményünk szerint a mai ember már nem lenne képes feladni a szerelmét a hazájáért, nem helyezné előtérbe munkáját. Ma már az embereknek más a fontossági sorrend, teljesen átalakult az akkori világnézet. Észrevehetjük a változásokat miközben olvassuk a tragédiát, mert teljesen más a korszaknak a nemzeti és társadalmi problémája, amiért akkor küzdöttek, mára azt mi már teljesen természetesnek tekintjük Irodalmi szempontból is hasznos gondolatnak tartjuk, hogy magyarórákon ajánlottá teszik a tragédia olvasását, mert ismerkedhetünk az akkori nyelvezettel és egy régebbi mű felépítésével. Bár megfogalmazása számunkra igen nehéz, de olyan szavakkal is találkozhatunk, amelyek mára már kikoptak a nyelvünkből, nem ismerjük azok jelentését. Jó alkalmat teremt, hogy elővegyük a régi magyar szavak szótárát és bővítsük szókincsünket.

 Azt gondoljuk tehát, hogy a 19.század legjelentősebb drámájának minden korban aktuális a mondanivalója. Embertípusainak hibáiból, cselekedeteiből okulhatunk, szánhatjuk Melindát, háboroghatunk Ottó aljasságán, de gyönyörködhetünk egy-egy színházi bemutatóban, ahol a tehetséges színészeink megható előadásukkal visszavarázsolhatnak bennünket a középkorba.

**Tisztelettel az egri békétlenek**